Damvlakke in Wes-Kaap ‘uiters kommerwekkend’Voëlvlei-dam in die Wes-Kaap (Argieffoto: capetown.gov.za) Die Wes-Kaapse regering het Maandag gesê dit is “uiters kommerwekkend” dat die gemiddelde vlak van die provinsie se damme nou tot onder 40% gedaal het. Anton Bredell, minister vir plaaslike regering, omgewingsake en ontwikkelingsbeplanning, het gesê ondanks die harde werk wat gedoen word om waterverbruik te beperk, bly die gebruik van water hoog en is damvlakke besig om vinnig te val. “Die watersituasie in die Wes-Kaap is nog nie op ŉ krisisvlak nie, hoewel sommige gebiede oor die afgelope paar jare as rampgebiede verklaar is,” het Bredell gesê. “Dit is uiters kommerwekkend om te sien dat die gemiddeld van die damvlakke nou op 39,4% staan. Ons is nog ŉ hele ent weg van ons reënseisoen en daarom doen ons weer eens ŉ beroep op inwoners om water spaarsamig te gebruik.” Bredell het gesê die situasie word voortdurend gemonitor en munisipaliteite sal addisionele maatreëls, soos strenger waterbeperkings en tariefverhogings, instel waar nodig. Volgens die jongste gegewens van die nasionale departement van water en sanitasie lyk die damvlakke in die Wes-Kaap soos volg: Kaapstad-stelseldamme: 39,9% (teenoor 42,03% verlede week) Bergrivier-opvanggebied: 46,81% (teenoor 49,21% verlede week) Breederivier-opvanggebied: 38,16% (teenoor 40,18% verlede week) Gouritzrivier-opvanggebied: 25,75% (teenoor 26,28% verlede week) Olifants/Doornrivier-opvanggebied: 54,2% (teenoor 56,92% verlede week)